b'\n_START_ARTICLE_\nAndy Kaufman\n_START_PARAGRAPH_\nAndrew Geoffrey "Andy" Kaufman (17. tammikuuta 1949 \xe2\x80\x93 16. toukokuuta 1984) oli yhdysvaltalainen koomikko ja n\xc3\xa4yttelij\xc3\xa4. H\xc3\xa4n itse sanoi vihaavansa sit\xc3\xa4, ett\xc3\xa4 h\xc3\xa4nen luultiin pilailevan sanoessaan "En ole koskaan kertonut yht\xc3\xa4k\xc3\xa4\xc3\xa4n vitsi\xc3\xa4 el\xc3\xa4ess\xc3\xa4ni". H\xc3\xa4n ei juurikaan piitannut ymp\xc3\xa4rist\xc3\xb6n odotuksista tai uraa hidastavista takaiskuista, mutta onnistui silti tulemaan kuuluisaksi.  H\xc3\xa4n oli my\xc3\xb6s s\xc3\xa4velt\xc3\xa4j\xc3\xa4.\n_START_SECTION_\nEnsimm\xc3\xa4iset vuodet\n_START_PARAGRAPH_\nAndy valmistui vuonna 1971 Grahm Junior Collegesta. 1970-luvun alussa Kaufman esiintyi nimell\xc3\xa4 Foreign Man (suom. ulkomaalainen mies), ja kertoi olevansa kotoisin Caspiar-nimiselt\xc3\xa4 saarelta Kaspianmerelt\xc3\xa4. Ominaista tuolle roolille oli ker\xc3\xa4t\xc3\xa4 ensin s\xc3\xa4\xc3\xa4lipisteit\xc3\xa4 yleis\xc3\xb6lt\xc3\xa4 huonolla n\xc3\xa4yttelemisell\xc3\xa4 ja huonoilla vitseill\xc3\xa4, kunnes h\xc3\xa4n alkoi esitt\xc3\xa4\xc3\xa4 Elvis Presleyt\xc3\xa4 yht\xc3\xa4 uskottavasti kuin Elvis itse ja yleis\xc3\xb6 tajusi tulleensa huiputetuksi. T\xc3\xa4m\xc3\xa4 esitys tulikin my\xc3\xb6hemmin Elviksen lempi-imitoinniksi h\xc3\xa4nest\xc3\xa4 itsest\xc3\xa4\xc3\xa4n. Kaufman esitti noihin aikoihin my\xc3\xb6s kuuluisan sketsins\xc3\xa4 Ter\xc3\xa4shiirest\xc3\xa4 (alkup. Mighty Mouse) Saturday Night Livess\xc3\xa4. 1976 h\xc3\xa4nen managerinaan aloitti George Shapiro, joka nosti Andyn uran t\xc3\xa4htiin.\n_START_SECTION_\nPonnahdus parrasvaloihin\n_START_PARAGRAPH_\nVuonna 1978 uuden komediasarja Taxin k\xc3\xa4sikirjoittajat ja tuottajat n\xc3\xa4kiv\xc3\xa4t Andyn esityksen ja olivat vaikuttuneita n\xc3\xa4kem\xc3\xa4st\xc3\xa4\xc3\xa4n. He pyysiv\xc3\xa4t Kaufmanin mukaan sarjaan, vaikka Andy itse vihasi komediasarjoja, eik\xc3\xa4 pit\xc3\xa4nyt ideasta esiinty\xc3\xa4 sellaisessa. Foreign Manin nimi muutettiin Latka Gravasiksi. Andy solmi sopimuksen, jonka mukaan h\xc3\xa4n sai esiinty\xc3\xa4 my\xc3\xb6s muina hahmoinaan, mm. Tony Cliftonina. Latka Gravasista tuli menestys, mutta se aiheutti my\xc3\xb6s sen, ett\xc3\xa4 Kaufman leimautui ja h\xc3\xa4nt\xc3\xa4 pyydettiin useasti keikoillaan esiintym\xc3\xa4\xc3\xa4n hauskan aksentin omaavana Gravasina. T\xc3\xa4h\xc3\xa4n Kaufman vastasi lukemalla koko F. Scott Fitzgeraldin kirjan Kultahattu. Yleis\xc3\xb6 luuli Kaufmanin vitsailevan, mutta heti kun huomasivat, ett\xc3\xa4 t\xc3\xa4m\xc3\xa4 ei pilaillutkaan, he raivostuivat._NEWLINE_Vuonna 1979 Kaufman esiintyi Carnegie Hallissa ja vei katsojat esityksen j\xc3\xa4lkeen maidolle ja keksille ulkona olevien bussien avulla. Esityksen alussa h\xc3\xa4n oli kutsunut iso\xc3\xa4itins\xc3\xa4 katsomaan esityst\xc3\xa4, mutta esityksen lopussa t\xc3\xa4m\xc3\xa4 "iso\xc3\xa4iti" nousi pystyyn ja otti naamionsa pois. Maskin takaa l\xc3\xb6ytyi koomikko Robin Williams.\n_START_SECTION_\nTony Clifton\n_START_PARAGRAPH_\nTony Clifton oli Kaufmanin kehitt\xc3\xa4m\xc3\xa4 r\xc3\xa4\xc3\xa4v\xc3\xa4suinen italialaissyntyinen laulaja. Clifton oli Kaufmanin kehitt\xc3\xa4m\xc3\xa4 rooli, mutta viel\xc3\xa4 nyky\xc3\xa4\xc3\xa4nkin er\xc3\xa4\xc3\xa4t uskovat, ett\xc3\xa4 n\xc3\xa4m\xc3\xa4 olivat eri ihmisi\xc3\xa4. Noihin aikoihin Cliftonia esitti Andyn itsens\xc3\xa4 lis\xc3\xa4ksi h\xc3\xa4nen veljens\xc3\xa4 Michael ja joskus taas h\xc3\xa4nen hyv\xc3\xa4 yst\xc3\xa4v\xc3\xa4ns\xc3\xa4 Bob Zmuda. Clifton itse aina uskotteli, ettei ollut Kaufman, mik\xc3\xa4 johti v\xc3\xa4\xc3\xa4rink\xc3\xa4sityksiin yleis\xc3\xb6n taholla. Clifton palkattiin Andyn siivell\xc3\xa4 my\xc3\xb6s sarjaan Taxi, mutta sen j\xc3\xa4lkeen kun h\xc3\xa4n sai raivonpurkauksen lavalla h\xc3\xa4net saatettiin pois studiosta. Tapahtunut p\xc3\xa4\xc3\xa4si sanomalehtiin asti, Kaufmanin iloksi.\n_START_SECTION_\nPainiura\n_START_PARAGRAPH_\nAndy Kaufman ihaili painijoita ja h\xc3\xa4n alkoikin painia, vaikkakin vain naisia vastaan. H\xc3\xa4n tarjosi 1000 dollaria naiselle, jonka onnistuisi voittaa h\xc3\xa4net. Ammattilaismiespainija Jerry Lawler haastoi Kaufmanin, joka otti haasteen vastaan. Ottelussa Kaufmanille k\xc3\xa4vi huonosti: Lawler "katkaisi" h\xc3\xa4nen niskansa. My\xc3\xb6hemm\xc3\xa4ss\xc3\xa4 haastatteluohjelmassa Late Night with David Letterman Lawler ja Kaufman k\xc3\xa4viv\xc3\xa4t kuuluisan tappelunsa keskell\xc3\xa4 suoraa l\xc3\xa4hetyst\xc3\xa4. Aikanaan kuitenkin selvisi, ett\xc3\xa4 kaikki miesten v\xc3\xa4lill\xc3\xa4 tapahtunut olikin Kaufmanin suunnittelemaa pilaa ja ett\xc3\xa4 miehet olivat todellisuudessa hyvi\xc3\xa4 yst\xc3\xa4vi\xc3\xa4._NEWLINE_Kaufman esiintyi viel\xc3\xa4 j\xc3\xa4lkeenp\xc3\xa4inkin David Lettermanin ohjelmassa v\xc3\xa4itt\xc3\xa4en muun muassa olevansa koditon ja adoptoineensa aikuisen afroamerikkalaisen miehen. Kaufman esiintyi viel\xc3\xa4 Saturday Night Livess\xc3\xa4, mutta naisia vastaan painimisen takia h\xc3\xa4net p\xc3\xa4\xc3\xa4tettiin erottaa ohjelmasta._NEWLINE_Vuonna 1981 Kaufman esiintyi Fridays-show\xe2\x80\x99ssa. Show\xe2\x80\x99ssa tapahtui my\xc3\xb6s yksi h\xc3\xa4nen muistettavimmista esiintymisist\xc3\xa4\xc3\xa4n: Kesken sketsin, jossa Kaufmanin piti n\xc3\xa4ytell\xc3\xa4 pilvenpolttelijaa, h\xc3\xa4n kielt\xc3\xa4ytyi lausumasta enemp\xc3\xa4\xc3\xa4 repliikkej\xc3\xa4. Muut n\xc3\xa4yttelij\xc3\xa4t nolostuivat, koska kyseess\xc3\xa4 oli suora l\xc3\xa4hetys. Suuttuneena vastan\xc3\xa4yttelij\xc3\xa4 Michael Richards k\xc3\xa4veli pois kuvasta ja k\xc3\xa4vi hakemassa Kaufmanille k\xc3\xa4sikirjoituksen, mink\xc3\xa4 j\xc3\xa4lkeen Kaufman heitti Richardsia vesilasillisella ja alkoi myll\xc3\xa4kk\xc3\xa4. T\xc3\xa4m\xc3\xa4 oli taas yksi Kaufmanin "piloista".\n_START_SECTION_\nPerint\xc3\xb6\n_START_PARAGRAPH_\nAndy Kaufman kuoli 16. toukokuuta 1984 keuhkosy\xc3\xb6p\xc3\xa4\xc3\xa4n, vaikka oli kasvissy\xc3\xb6j\xc3\xa4 eik\xc3\xa4 polttanut tai juonut s\xc3\xa4\xc3\xa4nn\xc3\xb6llisesti. Kaufman oli itse sanonut ennen kuolemaansa, ett\xc3\xa4 haluaisi n\xc3\xa4ytell\xc3\xa4 ensimm\xc3\xa4isen kuolemansa ja paljastaa pilansa tasan kaksikymment\xc3\xa4 vuotta my\xc3\xb6hemmin 2004. T\xc3\xa4st\xc3\xa4 syntyi uskomus, ett\xc3\xa4 kuolema olisi ollut taas vain yksi omituinen pila._NEWLINE_Vaikka paluuta ei koskaan tapahtunutkaan, eiv\xc3\xa4t Kaufmanin fanit lannistuneet. Er\xc3\xa4\xc3\xa4n teorian mukaan Kaufman k\xc3\xa4vi plastiikkakirurgilla ja el\xc3\xa4\xc3\xa4 t\xc3\xa4ll\xc3\xa4kin hetkell\xc3\xa4 jossain p\xc3\xa4in maailmaa._NEWLINE_Vuonna 1999 ilmestyi Kaufmanin el\xc3\xa4m\xc3\xa4st\xc3\xa4 kertova elokuva nimelt\xc3\xa4 Man on the Moon, jossa Kaufmania n\xc3\xa4ytteli koomikko Jim Carrey. Kaufman oli Carreyn suuri idoli, ja h\xc3\xa4nen tapansa n\xc3\xa4ytell\xc3\xa4 on samanlainen kuin Kaufmanin. Carrey ja Bob Zmuda esiintyiv\xc3\xa4t samassa elokuvassa Batman Forever ja Kaufmanilla sek\xc3\xa4 Carreyll\xc3\xa4 on sama syntym\xc3\xa4p\xc3\xa4iv\xc3\xa4. Elokuvan tunnuskappaleen "Man on the moon" esitti R.E.M._NEWLINE_Kaiken kaikkiaan Kaufman oli hyvin ristiriitainen ja kiistelty, anarkistinen viihdytt\xc3\xa4j\xc3\xa4, jota on vaikea luokitella mihink\xc3\xa4\xc3\xa4n tavalliseen genreen.'